ขอรบกวนสอบถามครับ ถ้ารถชนสุนัขที่มีเชื้อพิษสุนัขบ้าตายที่ถนน ผ่านไป 2 ชั่วโมง ถ้าบังเอิญผมขับมอเตอร์ไซค์เหยียบสุนัขที่ตายนั้นและสุนัขนั้นยังมีเลือดติดอยู่ที่ถนน มันกระเด็นมาโดนขา หากขามีแผลถลอก แบบนี้เสี่ยงต่อการติดเชื้อไหมครับ ขอบครับคุณ
สวัสดีค่ะ การติดโรคพิษสุนัขบ้าจากสัตว์สู่คน จะเกิดผ่านทางน้ำลาย, สมอง, และอวัยวะที่มีเนื้อเยื่อประสาทของสัตว์ ซึ่งได้แก่ การถูกสัตว์กัดหรือถูกข่วนจนมีบาดแผล การถูกเลียที่ตา ปาก จมูก หรือเลียบริเวณผิวหนังที่มีบาดแผล และการสัมผัสกับเนื้อเยื่อสมองหรืออวัยวะที่มีเนื้อเยื่อประสาทของสัตว์ผ่านผิวหนังที่มีบาดแผลส่วนการสัมผัสโดนเลือด ปัสสาวะ หรืออุจจาระ ของสัตว์ ไม่พบว่าทำให้เกิดการติดเชื้อพิษสุนัขบ้าได้ เนื่องจากตรวจไม่พบเชื้อไวรัสโรคพิษสุนัขบ้าในเลือดหรือปัสสาวะของสัตว์ที่ติดเชื้อ ดังนั้น การที่เลือดสุนัขกระเด็นโดนขาที่มีแผลถลอก จึงไม่ได้ทำให้ติดเชื้อพิษสุนัขบ้าค่ะ อย่างไรก็ตาม เลือดที่อยู่บนถนน ย่อมมีเชื้อโรคอื่นๆ อยู่ ซึ่งหากสัมผัสโดนแผล อาจทำให้แผลเกิดการติดเชื้ออักเสบได้ จึงควรล้างทำความสะอาดบริเวณที่โดนเลือดด้วยการฟอกด้วยสบู่หรือน้ำยาฆ่าเชื้อให้สะอาด และใส่ยาฆ่าเชื้อ เช่น โพวิโดน ไอโอดีน เป็นต้น